མདའ་མོའི་བཀོད་ཡུལ་འགྱུར་ལྡོག་བྱུང་སྟེ་དམངས་ཁྲོད་དུ་མེད་དུ་མི་རུང་བའི་རོལ་རྩེད་ཀྱི་ལུས་རྩལ་འགྲན་སྡུར་ཞིག་ཏུ་གྱུར་འདུག་པདུང་དཀར་ཚིག་མཛོད་དུ་མདའ་འཕེན་ནི་བོད་རིགས་སྐྱེས་པ་རྣམས་ཀྱིས་དགའ་བོ་བྱེད་པའི་གནའ་དུས་ཀྱི་ལུས་རྩལ་རྣམ་གྲངས་ཤིག་ཡིན།ཅེས་པ་དང་།འཛམ་གླིང་ཡོངས་ལ་བལྟས་ནའང་མདའ་རྩལ་འགྲན་པ་དེ་ནི་དར་ཁྱབ་སོང་བའི་ལུས་རྩལ་རྣམ་གྲངས་སུ་གྱུར་ཡོད།དམངས་ཁྲོད་དུ་ངག་རྒྱུན་འདི་འདྲ་ཞིག་ཡོད་དེ།གླིང་དཀར་སྟོད་ཀྱིས་རྟ་རྒྱུག་རྒྱལ་འཇོག་བྱས་ཏེ་གེ་སར་ནོར་བུ་དགྲ་འདུལ་གླིང་རྗེའི་གསེར་ཁྲིར་མངའ་གསོལ་རྗེས།གླིང་གི་ཕུ་ནུ་སུམ་ཅུས་མདའ་རྩལ་འགྲན་སྡུར་བྱས་ཏེ་ཚ་ཞང་འདན་མ་ཞང་ཁྲར་རྟིང་མ་ཐོབ་པས་འདན་ཤོག་བཅུ་གཉིས་ཀྱིས་དེ་ལ་དྲན་གསོ་བྱེད་ཆེད་ལོ་རེ་བཞིན་མདའ་རྩེད་བྱེད་པ་དང་།རྩེད་རྒྱུན་དེ་གྲོ་ཚང་དང་དེ་ནས་གཅན་ཚ་ཉིན་དང་།དེ་རྗེས་གཙན་ཚ་སྲིབ་ལ་དར་བའི་བཤད་རྒྱུན་ཡང་ཡོད་པར་སྐད།སྒྲུང་ལས།བྱིས་པ་ཆུང་ངུའི་དུས་ཚོད་ནས།།གྱད་ཆེན་དཔའ་བོའི་མཚན་རྟགས་རྫོགས།།ལྕགས་གཞུ་བཀུག་ནས་ལྕགས་མདའ་འཕངས།།རྐྱང་འབྲོང་རི་དྭགས་གྲངས་མེད་བསད།།ཕོ་ལོ་བཅུ་གསུམ་ལོན་པའི་དུས།།མ་བསྡད་སོག་པོའི་ཡུལ་དུ་སོང་།།སོག་སྟོད་མི་དམར་རྒྱལ་པོ་ཡིས།།སྐྱེན་པོའི་མདའ་ར་གོང་མ་ནས།།མདའ་སྐྱེན་རྩེད་མོ་འགྲན་དགོས་ཟེར།།ཞེས་པ་དང་།མདའ་དུ་འཕང་གཤོག་རྩལ་མི་ཉམས་པར།།ཕོ་ང་རང་རྩལ་ཆེན་གོང་ཕུད་ཡིན།།ཞེས་པ་བཞིན་གནམ་ཁྲི་ས་ཆའི་དཔའ་བོ་སྐར་ཚོགས་སྟོང་སྡུད་ཀྱི་གླུ་འདི་ལས་ཁོང་ཉིད་ལ་མདའ་རྩལ་བླ་ན་མེད་པ་ལྡན་པ་དང་།སོག་པོའི་ཡུལ་དུ་སོང་ནས་མདའ་རྩེད་འགྲན་ཏེ་རྒྱལ་ཁ་བླངས་པའི་ལོ་རྒྱུས་གསལ་པོར་བྲིས་ཡོད་ལ།གནམ་གླིང་ལུག་རྫོང་དུ།དེ་ནས་ཉིན་བདུན་གྱི་དུས་ཚོད་དུ་མདའ་རྩལ་དང་རྟ་རྒྱུག་རྩལ་སྦྱང་།གར་འཁྲབ་པ་སོགས་རྩེ་མོ་རྟེན་འབྲེལ་ཆེ་བ་རྣམས་རྩེད་ནས་བཞུགས།ཞེས་པ་ལས་གཡུལ་ལ་མ་ཆས་གོང་དུ་མདའ་རྩལ་ལ་སོགས་ཀྱི་ལུས་རྩལ་འགྲན་སྡུར་སྤེལ།རྒྱ་གླིང་གི་ནང་དུའང་རྒྱ་ཡི་འདུ་ར་གོང་མ་ནས་གསོལ་སྟོན་རྒྱ་ཆེན་པོ་བཤམས་ཏེ་མདའ་རྩལ་འགྲན་སྡུར་སྟེང་གླིང་གི་དཔའ་རྟུལ་ཚ་ཞིང་འདན་མས་རྒྱལ་ཁ་བླངས་པའི་གཏམ་རྒྱུད་ཡོད།དེང་དུས་ཀྱི་མདའ་རྩལ་འགྲན་སྡུར་བྱེད་པ་ནི་འགྲན་སྡུར་གྱི་ཆེད་དུ་འགྲན་པ་ལྟ་བུ་ཞིག་མིན་པར་དེ་ཁྲོད་རིག་གནས་མང་པོ་ཞིག་རྒྱུན་འཛིན་དང་སྲུང་སྐྱོབ་གང་ལེགས་བྱེད་བཞིན་མཆིས་ཏེ།མདའ་རྩལ་འགྲན་སྡུར་སྐབས་མདའ་འཕེན་པ་ཁོ་ན་མ་ཡིན་པར་ཁ་མཚར་དང་།ཤགས་འགྱེད།རྩེད་རིགས།གླུ།ལ་གཞས།བཤད་པ།དུང་ལེན་སོགས་རྩེད་མོའི་རིགས་ཕུན་སུམ་ཚོགས་པ་ཞིག་ཡོད།གཞན།མདའ་རྩལ་འགྲན་སྡུར་སྐབས་མདའ་མོ་འབེན་ལ་ཕོག་ཚེ་བསུ་བ་རྒྱ་ཆེན་པོ་བྱེད་པའི་སྐབས་སུ་བསུ་སྟངས་ལའང་ནང་དོན་མང་པོ་ཞིག་ཡོད་པ།དཔེར་ན།རྟ་རྒོད་ཐང་ལ་རྒྱུགས་པ་དང་།འབྲུག་རྒྱུག་དང་།གཡག་རྒྱུགལེབ་རྒྱུགརླུང་གནག་འཚུབ་མ།གཡུ་འབྲུག་ངར་སྐད།སྦྲུལ་ནག་འཁྱོག་འགྲོས་བཅས་ཡོད་དོ།།